arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Þetta frv., sem hafði verið afgreitt frá hv. þingdeild, hefur nú verið afgreitt frá hv. Nd. Gerð var breyting á 2. gr. frv., þar sem var skýrar tekið fram hver væru réttindi þeirra starfsmanna Ferðaskrifstofu ríkisins sem ekki óskuðu eftir að gerast aðilar að því fyrirtæki sem myndað yrði um félagið og viðkomandi aðilum gefið tækifæri að gerast kaupendur en þeir óskuðu ekki eftir því. Tillagan var samhljóða afgreidd í hv. Nd. Ég fyrir mitt leyti var sammála og leyfði mér að óska eftir því að hv. Ed. afgreiði frv. svo breytt.
Þingræður haldnar á Alþingi Íslendinga



Herra forseti. Þetta mál sem hér um ræðir er komið frá hv. Nd., var samþykkt þar. Samgn. Ed. hefur fjallað um málið og leggur til að það verði samþykkt eins og það nú liggur fyrir.



Herra forseti. Þetta mál sem hér um ræðir er komið frá hv. Nd., var samþykkt þar. Samgn. Ed. hefur fjallað um málið og leggur til að það verði samþykkt eins og það nú liggur fyrir.
Þingræður haldnar á Alþingi Íslendinga



Þar sem þetta er síðasti fundur þessarar hv. þingdeildar vil ég leyfa mér að þakka hv. þingdeildarmönnum sérstaklega góða viðkynningu og samstarf á liðnum vetri. Ég þakka varaforsetum deildarinnar ómetanlega aðstoð í störfum. Skrifurum færi ég þakkir fyrir þeirra miklu trúnaðarstörf í deildinni. Starfsfólki skrifstofu Alþingis vil ég þakka sérstaklega ómetanlega aðstoð og ánægjulegt samstarf sem og öllu öðru starfsfólki Alþingis. Ég bið þingmönnum og fjölskyldum þeirra allra heilla og óska þess að sumarið verði þeim sem og öðrum landsmönnum gott og gjöfult og við megum hittast hér hellir að hausti. Ég óska hv. þingdeildarmönnum góðrar heimferðar og góðrar heimkomu.



Hæstv. forseti. Fyrir hönd okkar þingmanna vil ég þakka forseta góðar óskir okkur og fjölskyldum okkar til handa. Enn fremur þakka ég forseta fyrir hönd allra þingmanna hv. Nd. góða og réttláta fundarstjórn, umburðarlyndi og ánægjulegt samstarf á margan hátt. Skrifstofustjóra og öllu starfsfólki Alþingis, sem mikið hefur mætt á, þökkum við einnig fyrir vel unnin störf og mikla tillitssemi við þingmenn við erfiðar aðstæður. Við færum forseta og fjölskyldu hans, starfsfólki og fjölskyldum þess bestu óskir um gott og ánægjulegt sumar með ósk um að öll megum við hittast heil og hamingjusöm að hausti. Ég vil biðja hv. þm. að staðfesta þessar óskir með því að rísa úr sætum. - Deildarmenn risu úr sætum.



Ég þakka hv. 5. þm. Reykv. fyrir hlý orð í minn garð og fjölskyldu minnar og hv. þm. fyrir að taka undir þau orð. Ég endurtek árnaðaróskir mínar í garð hv. þingdeildarmanna. Þessum síðasta fundi Nd. á þessu þingi er slitið.
Þingræður haldnar á Alþingi Íslendinga



Háttvirtir alþingismenn. Nú verður gefið stutt yfirlit um störf Alþingis. Þingið stóð yfir frá 10. október 1987 til 11. maí 1988, alls 215 daga. Þingfundir hafa verið haldnir samtals 290: Í neðri deild 104 Í efri deild 101 Í sameinuðu þingi 85 Alls 290 Þingmál og úrslit þeirra: 1. Lagafrumvörp. Frumvörp samtals 160. 1. Stjórnarfrumvörp: a. Lögð fyrir neðri deild 35 b. Lögð fyrir efri deild 46 c. Lagt fyrir sameinað þing 1 82 2. Þingmannafrumvörp: a. Borin fram í neðri deild 50 b. Borin fram í efri deild 28 78 160 Úrslit urðu þessi: a. Afgreidd sem lög: Stjórnarfrumvörp 66 Þingmannafrumvörp 11 77 b. Vísað til ríkisstjórnarinnar: Þingmannafrumvörp 12 c. Kölluð aftur: Þingmannafrumvörp 3 d. Ekki útrædd: Stjórnarfrumvörp 16 Þingmannafrumvörp 52 68 II. Þingsályktunartillögur. Stjórnartillögur 2 Þingmannatillögur 121 Alls 123 Úrslit urðu þessi: a. Ályktanir Alþingis 31 b. Vísað til ríkisstjórnarinnar 5 c. Ekki útræddar 86 d. Felld 1 123 III. Skýrslur. Skýrslur samtals 24. a. Beiðni um skýrslu ráðherra 7 b. Skýrslur lagðar fram skv. beiðni 4 c. Aðrar skýrslur lagðar fram í Sþ 16 20



Fyrir hönd okkar alþm. vil ég þakka hæstv. forseta hlý orð og góðar óskir okkur til handa. Ég þakka honum og fyrir ágæta og réttláta fundarstjórn og góða forustu um þingstörfin. Ég óska honum og fjölskyldu hans alls hins besta á þessu sumri og ég vil leyfa mér að vænta þess að við megum öll hittast heil til starfa á komandi þingi. Ég vil biðja hv. alþm. að taka undir orð mín með því að rísa úr sætum. - 
            



Gefið hefur verið út svofellt forsetabréf: "Forseti Íslands gjörir kunnugt: Alþingi, 110. löggjafarþing, lýkur störfum í dag, miðvikudaginn 11. maí 1988. Mun ég því slíta Alþingi í dag. Gjört í Reykjavík, 11. maí 1988. Vigdís Finnbogadóttir. Þorsteinn Pálsson." Samkvæmt þessu bréfi, sem ég nú hef lesið, lýsi ég yfir því að þessu þingi, sem nú hefur lokið störfum, er slitið. Óska ég þingmönnum velfarnaðar, þjóðinni allra heilla og bið alþingismenn að minnast fósturjarðar vorrar, Íslands, með því að rísa úr sætum. Þingheimur stóð upp og forsrh., Þorsteinn Pálsson, mælti: "Heill forseta vorum og fósturjörð. Ísland lifi." Tóku þingmenn undir þau orð með ferföldu húrrahrópi.
Þingræður haldnar á Alþingi Íslendinga



Þar sem þetta er síðasti fundur deildarinnar á 110. löggjafarþingi vil ég færa hv. þingdeildarmönnum þakkir fyrir mjög svo ánægjulegt og gott samstarf. Sérstök ástæða er fyrir mig til að þakka mikið umburðarlyndi og þolinmæði í minn garð sem forseta. Skrifstofustjóra Alþingis og öllu starfsfólki færi ég bestu þakkir fyrir þeirra annasömu störf í þágu okkar þingdeildarmanna og Alþingis. Ég óska ykkur öllum og fjölskyldum ykkar alls hins besta á sumrinu og vænti þess að við hittumst að hausti þegar Alþingi kemur saman á ný. Þeim sem eiga um langan veg að fara óska ég góðrar heimferðar og ánægjulegrar heimkomu.



Hæstv. forseti. Fyrir hönd okkar þingmanna í Ed. vil ég þakka hæstv. forseta hlý orð og góðar óskir í okkar garð. Ég þakka honum vinsamlega og réttláta fundarstjórn í vetur og óska honum og fjölskyldu hans gleðilegs sumars. Enn fremur vil ég þakka skrifstofustjóra og öllu starfsliði Alþingis fyrir mikil og vel unnin störf í önnum þingsins. Ég óska þeim gleðilegs sumars og vona að við hittumst öll heil að hausti. Síðan vil ég biðja hv. þingdeildarmenn að rísa úr sætum til að taka undir þessi orð. - Deildarmenn risu úr sætum.



Ég þakka hv. 6. þm. Reykv. fyrir góðar óskir í minn garð og fjölskyldu minnar og hv. þm. fyrir að taka undir þær óskir. Ég endurtek mínar bestu óskir ykkur til handa og segi síðan fundi slitið.
Þingræður haldnar á Alþingi Íslendinga

Forseti Íslands (Vigdís Finnbogadóttir) Hinn 28. september 1988 var gefið út svofellt bréf: ,,Forseti Íslands gjörir kunnugt: Ég hef ákveðið samkvæmt tillögu forsætisráðherra að Alþingi skuli koma saman til fundar mánudaginn 10. október 1988. Um leið og ég birti þetta er öllum sem setu eiga á Alþingi boðið að koma nefndan dag til Reykjavíkur og verður þá Alþingi sett að lokinni guðsþjónustu í Dómkirkjunni sem hefst kl. 13.30. Gjört í Reykjavík, 28. september 1988. Vigdís Finnbogadóttir. Steingrímur Hermannsson. Forsetabréf um að Alþingi skuli koma saman til fundar mánudaginn 10. október 1988.`` Samkvæmt bréfi því, sem ég nú hef lesið, lýsi ég yfir því að Alþingi Íslendinga er sett. Bið ég yður að rísa úr sætum og minnast ættjarðarinnar. [Þingheimur stóð upp og forsætisráðherra, Steingrímur Hermannsson, mælti: ,,Heill forseta vorum og fósturjörð. Ísland lifi.`` Tóku þingmenn undir þessi orð með ferföldu húrrahrópi.] Samkvæmt 1. gr. þingskapa ber nú aldursforseta að stjórna fundi þar til kosning forseta sameinaðs Alþingis hefur farið fram og bið ég aldursforseta, Stefán Valgeirsson, 6. þm. Norðurl. e., að ganga til forsetastóls.

Aldursforseti (Stefán Valgeirsson) Ég býð hv. alþingismenn og starfsfólk Alþingis velkomin til starfa með þeirri ósk og von að það þinghald sem nú er að hefjast verði landi og þjóð til heilla og að störf þess í vetur verði til þess að auka réttlæti og minnka aðstöðumun í okkar þjóðfélagi. Borist hefur svohljóðandi bréf, dags. 17. maí 1988: ,,Með bréfi þessu segi ég af mér þingmennsku. Virðingarfyllst, Sverrir Hermannsson, 4. þm. Austurl. Til forseta sameinaðs Alþingis, hr. Þorvaldar Garðars Kristjánssonar.`` Af þessu leiðir að Kristinn Pétursson framkvæmdastjóri tekur nú sæti Sverris Hermannssonar hér á Alþingi og verður 5. þm. Austurl. en hv. þm. Egill Jónsson verður 4. þm. Austurl. Ég býð Kristin Pétursson velkominn til starfa. Þá hefur borist hér annað bréf, dags. 10. okt. 1988: ,,Þar sem ég er á förum til útlanda í opinberum erindum og get því ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess að 1. varamaður Alþfl. í Reykv., Lára V. Júlíusdóttir lögfræðingur, taki sæti á Alþingi í fjarveru minni. Jón Baldvin Hannibalsson, 15. þm. Reykv.`` Lára V. Júlíusdóttir hefur áður tekið sæti á Alþingi á þessu kjörtímabili og býð ég hana velkomna til starfa. Hér er enn eitt bréf, dags. 10. okt. 1988: ,,Þar sem ég vegna sérstakra anna get ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess að 1. varamaður Samtaka um kvennalista í Reykjavík, Guðrún J. Halldórsdóttir forstöðumaður, taki sæti á Alþingi í fjarveru minni. Þórhildur Þorleifsdóttir, 18. þm. Reykv.`` Guðrún J. Halldórsdóttir hefur einnig tekið sæti á Alþingi á þessu kjörtímabili og býð ég hana einnig velkomna til starfa. Nú verður fundi frestað til morguns og hefst hann kl. 2 eftir hádegi.
Þingræður haldnar á Alþingi Íslendinga

Aldursforseti (Stefán Valgeirsson) Kjartan Jóhannsson er rétt kjörinn forseti neðri deildar Alþingis. Ég bið hann að koma hingað og taka við fundarstjórn.

Forseti (Kjartan Jóhannsson) Ég þakka hv. þm. það traust sem þeir hafa sýnt mér og á mér þá ósk að með okkur geti tekist gott samstarf hvar í flokki sem menn starfa, hvort heldur menn eru í stjórn eða stjórnarandstöðu. Ég vil líka nota þetta tækifæri til þess að þakka fráfarandi forseta, hv. þm. Jóni Kristjánssyni, fyrir ágæt störf á seinasta þingi.

Forseti (Kjartan Jóhannsson) Býð ég Óla Þ. Guðbjartsson velkominn til starfa og vænti þess að með okkur geti tekist góð samvinna.

Forseti (Kjartan Jóhannsson) Hjörleifur Guttormsson er rétt kjörinn annar varaforseti þessarar hv. deildar og býð ég hann velkominn til starfa og ágæts samstarfs.
Þingræður haldnar á Alþingi Íslendinga

Aldursforseti (Stefán Valgeirsson) Borist hefur svohljóðandi bréf, dags. 11. okt. 1988: ,,Þar sem ég er á förum til útlanda í opinberum erindum og get því ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess að 1. varamaður Framsfl. í Austurlandskjördæmi, Jónas Hallgrímsson framkvæmdastjóri, taki sæti mitt á Alþingi í fjarveru minni. Halldór Ásgrímsson, 1. þm. Austurl.`` Þar sem Jónas Hallgrímsson hefur áður setið á Alþingi á þessu kjörtímabili þarf ekki að skoða hans kjörbréf og býð ég hann velkominn til starfa.

Aldursforseti (Stefán Valgeirsson) Guðrún Helgadóttir er rétt kjörin forseti sameinaðs Alþingis. Ég bið hana að koma hér og taka við fundarstjórn.

Forseti (Guðrún Helgadóttir) Ég þakka hv. alþm. það traust sem þeir hafa sýnt mér með því að fela mér forsæti hér í sameinuðu Alþingi. Ég tel mig tala fyrir munn allra hv. alþm. er ég þakka fráfarandi hæstv. forseta, hv. alþm. Þorvaldi Garðari Kristjánssyni, fyrir mikil og góð störf í þessu embætti á liðnum árum. Persónulega þakka ég honum gott og elskulegt samstarf sem varaforseti hans á síðasta löggjafarþingi. Áfangar í réttindabaráttu kvenna eru fáir og stopulir og því ævinlega mikilvægir. Mér er það mikill heiður að verða fyrst íslenskra kvenna til að gegna starfi forseta sameinaðs Alþingis. Á þessari stundu hlýt ég að minnast með þökk í huga allra þeirra kvenna sem vörðuðu veginn að þessu marki. Einnig hlýt ég að minnast með virðingu og þökk þeirra kvenna sem tekið hafa sæti á hinu háa Alþingi fyrr og síðar, lifandi sem látinna. Ég vona að ég reynist, með guðs hjálp og góðra manna, verð þess trausts sem mér hefur nú verið sýnt og mun leitast við að eiga gott samstarf við alþingismenn alla, stjórn sem og stjórnarandstöðu. Ég mun reyna að sjá svo til að á einskis rétt verði gengið og leitast við að hafa réttsýni og sanngirni með í för í störfum mínum hér. Þá vænti ég þess að mér auðnist einnig að ná góðu samstarfi við hina fjölmörgu starfsmenn hins háa Alþingis sem oft bera hitann og þungann af því að störf þingsins gangi sem löggjafarsamkomunni sæmir. Hafið heila þökk.
Þingræður haldnar á Alþingi Íslendinga

Aldursforseti (Þorv. Garðar Kristjánsson) Jón Helgason er rétt kjörinn forseti efri deildar. Ég óska honum til hamingju með kjörið og hv. deild til hamingju með forseta sinn.

Forseti (Jón Helgason) Ég vil þakka hv. efrideildarþingmönnum fyrir það traust sem þeir hafa sýnt mér með þessari kosningu og vonast til þess að samstarf okkar á komandi þingi megi verða hið besta.
Þingræður haldnar á Alþingi Íslendinga

Forseti (Kjartan Jóhannsson) Samkvæmt 49. gr. þingskapa er það svo að þegar atkvæði falla jöfn með þessum hætti skal varpa hlutkesti um listana. Ég hafði hugsað mér að framkvæma það með þeim hætti sem hefð er fyrir hér í þinginu að dregnar yrðu kúlur úr boxi og sú tala sem hærri væri teldist vinningur, ef ég má orða það svo, þ.e. sá sem drægi hærri töluna hefði þá hlotið sæti. Í samræmi við hefð hef ég gert ráð fyrir að þeir þingmenn sem verið er að varpa hlutkesti á milli drægju kúlurnar úr kassanum. Ef svo skyldi fara að varpa þyrfti hlutkesti oftar en einu sinni sýnist mér að eðlilegt sé að einnig sé einhver regla á því hvor skuli draga fyrr kúlu úr kassa. Ég ætla þá að leyfa mér að framkvæma það með þeim hætti að í fyrsta skipti sem hlutkesti fer fram með þessum hætti verði það fulltrúi á A-lista sem dragi á undan úr kassanum, en í næsta sinn verði það fulltrúi af B-lista. Vona ég þá að alls réttlætis sé gætt. Ég vænti þess að hv. deild geti fallist á þessa aðferð við hlutkestið, og ég sé að svo er. Vil ég þá biðja þá tvo hv. þm., sem nú skal varpa hlutkesti á milli, að ganga hér fram, hv. þm. Páll Pétursson og hv. þm. Friðrik Sophusson. Dregur hv. þm. Páll Pétursson á undan.

Sighvatur Björgvinsson Herra forseti. Ég vil eindregið fara þess á leit, þannig að það fari ekki á milli mála hvenær verið er að kjósa og menn séu ekki fjarstaddir, að virðulegur forseti hringi bjöllunni í hvert skipti sem gengið er til kosninga. Ég vek athygli á því að ekki virðist öllum hv. deildarmönnum vera það ljóst hvenær verið er að kjósa.

Forseti (Kjartan Jóhannsson) Það er sjálfsagt að verða við þessum tilmælum og skal nú bjöllu hringt.

Albert Guðmundsson Virðulegi forseti. Það er nú komið fram yfir miðjar kosningar í nefndir og við höfum orðið áþreifanlega vör við það að ríkisstjórnin hefur ekki meiri hluta og þar af leiðandi er það á fölskum forsendum sem ríkisstjórnin hefur verið mynduð. Nú hefur hinn umræddi huldumaður ekki komið fram, ekki fundist.  En hæstv. forseti gerði fyrirspurn áðan úr ræðustól. Hann sagði: Er enginn sem saknar félaga síns, eftir að hv. þm. Sighvatur Björgvinsson gerði athugasemd við það að annar þingmaður var fjarverandi við síðustu atkvæðagreiðslu. Og ég vil þá endurtaka spurningu forseta: Er einhver hér sem saknar félaga síns? Ég vil vekja athygli á þeirri staðreynd sem þegar er orðin ljós að ríkisstjórnin sem nú situr er mynduð á fölskum forsendum og það harma ég.
Þingræður haldnar á Alþingi Íslendinga

Forseti (Guðrún Helgadóttir) Borist hefur svofellt bréf, dags. 24. okt. 1988: ,,Guðmundur G. Þórarinsson, 10. þm. Reykv., hefur ritað mér á þessa leið: ,,Þar sem ég er á förum til útlanda í opinberum erindum og get því ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess að 1. varamaður Framsfl. í Reykjavík, Finnur Ingólfsson, aðstoðarmaður ráðherra, taki sæti á Alþingi í fjarveru minni.`` Þetta er yður hér með tilkynnt, hæstv. forseti. Kjartan Jóhannsson, forseti Nd.`` Finnur Ingólfsson hefur áður setið á þingi á þessu kjörtímabili og kjörbréf hans verið rannsakað. Ég býð hann velkominn til starfa á ný. Enn fremur hefur borist svofellt bréf, dags. 24. okt. 1988: ,,Albert Guðmundsson, 5. þm. Reykv., hefur ritað mér á þessa leið: ,,Þar sem ég vegna veikinda get ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess að vegna utanfarar 1. varamanns í opinberum erindum taki 2. varamaður Borgaraflokksins í Reykjavík, Ásgeir Hannes Eiríksson verslunarmaður, sæti á Alþingi í forföllum mínum.`` Þetta er yður hér með tilkynnt, hæstv. forseti, með ósk um að fram fari í sameinuðu þingi rannsókn á kjörbréfi varamanns. Kjartan Jóhannsson, forseti Nd.`` Bréfi þessu fylgir kjörbréf Ásgeirs Hannesar Eiríkssonar. Samkvæmt þessu bréfi og með vísan í 4. gr. þingskapa ber hv. kjörbréfanefnd nú að prófa kjörbréf Ásgeirs Hannesar Eiríkssonar. Gert verður hlé á fundinum í 5 mínútur á meðan kjörbréfanefnd starfar.

Frsm. kjörbréfanefndar (Júlíus Sólnes) Virðulegi forseti. Kjörbréfanefnd hefur farið yfir kjörbréf Ásgeirs Hannesar Eiríkssonar, 2. varamanns Borgaraflokksins í Reykjavík. Nefndin hefur ekkert fundið athugavert við kjörbréfið og leggur til að það verði samþykkt.

Forseti (Guðrún Helgadóttir) Ásgeir Hannes Eiríksson hefur unnið drengskaparheit um að halda stjórnarskrána. Hann er boðinn velkominn til starfa á Alþingi.
Þingræður haldnar á Alþingi Íslendinga

Forseti (Guðrún Helgadóttir) Borist hefur svohljóðandi bréf, dags. 31. okt. 1988: ,,Kristinn Pétursson, 5. þm. Austurl., hefur ritað mér á þessa leið: ,,Þar sem ég vegna sérstakra anna get ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess að 1. varamaður Sjálfstfl. á Austurlandi, Hrafnkell A. Jónsson, formaður Verkalýðsfélagsins Árvakurs, taki sæti á Alþingi í fjarveru minni.`` Þetta er yður hér með tilkynnt, hæstv. forseti, með ósk um að fram fari í sameinuðu þingi rannsókn á kjörbréfi varamanns. Kjartan Jóhannsson, forseti Nd.`` Samkvæmt þessu bréfi og samkvæmt 4. gr. þingskapa ber nú kjörbréfanefnd að prófa kjörbréf Hrafnkels A. Jónssonar, 1. varamanns Sjálfstfl. í Austurlandskjördæmi. Gert verður hlé á fundinum í fimm mínútur meðan kjörbréfanefnd starfar.

Frsm. kjörbréfanefndar (Matthías Bjarnason) Virðulegi forseti. Kjörbréfanefnd hefur tekið til athugunar kjörbréf Hrafnkels A. Jónssonar og er sammála um að mæla með því að það verði samþykkt.

Forseti (Guðrún Helgadóttir) Hrafnkell A. Jónsson hefur ekki áður tekið sæti á Alþingi. Honum ber því skv. 2. gr. þingskapa að vinna drengskaparheit að stjórnarskránni.

Forseti (Guðrún Helgadóttir) Hrafnkell A. Jónsson hefur undirritað drengskaparheit um að halda stjórnarskrána og er hann boðinn velkominn til starfa á Alþingi.
Þingræður haldnar á Alþingi Íslendinga

Flm. (Halldór Blöndal) Hæstv. forseti. Eins og hv. þm. rekur minni til var víðtæk samstaða um það hér á Alþingi á vormánuðum 1985 má ég segja að fjár skyldi aflað til húsnæðismála á því ári og árinu 1986 með sérstökum eignarskattsauka og var ákveðið í þeim lögum að ellilífeyrisþegar skyldu undanþegnir eignarskattsauka en ekki öryrkjar. Í lögunum um þjóðarátak til byggingar þjóðarbókhlöðu var það ákvæði tekið orðrétt upp. Ég held ég geti fullyrt að á sínum tíma var það af athugunarleysi en ekki af ásetningi sem öryrkjum var sleppt úr upptalningunni. Ég hygg að fyrir þingmönnum hafi vakað á sínum tíma að sama reglan skyldi gilda um öryrkja og ellilífeyrisþega. Það kom svo í ljós 16. mars 1987, þegar ríkisskattanefnd felldi úrskurð um þetta atriði, að kærandinn, sem var 75% öryrki og naut örorkulífeyris frá Tryggingastofnun ríkisins, sömu upphæðar og ellilífeyrisþegar, skyldi greiða eignarskattsaukann. Ég tel að þetta sé óeðlilegt og tel að í þessum lögum eins og öðrum sambærilegum eigi sama regla að gilda um öryrkja og ellilífeyrisþega. Ég sé ekki ástæðu til þess að hafa um þetta mörg orð. Frv. var lagt fram á síðustu dögum þingsins sl. vor og kom ekki einu sinni til umræðu, ef ég man rétt, og gat af þeim sökum ekki fengið þinglega meðferð. En ég vil vænta þess að fjh.- og viðskn. geti afgreitt þetta mál fljótlega þannig að það geti komið til framkvæmda þar sem ég býst ekki við að efniságreiningur sé um það hér í þinginu. Ég legg til, herra forseti, að málinu verði vísað til 2. umr. og fjh.- og viðskn.
Þingræður haldnar á Alþingi Íslendinga

Frsm. allshn. (Jón Helgason) Herra forseti. Allshn. hefur fjallað um 1. dagskrármál þessarar deildar, frv. til l. um breytingu á lögum um getraunir. Á fund nefndarinnar kom Jón Árm. Héðinsson, sem er stjórnarformaður Íslenskra getrauna, og skýrði hann fyrir nefndinni efni frv. svo og rekstur Íslenskra getrauna. Nefndarmenn voru sammála um að mæla með samþykkt frv. Eiður Guðnason skrifar þó undir nál. með fyrirvara, en Salome Þorkelsdóttir var fjarverandi afgreiðslu málsins.

Eiður Guðnason Herra forseti. Eins og fram kom hjá frsm., hv. 2. þm. Suðurl., ritaði ég undir þetta nál. með fyrirvara og ég tel rétt að láta það hér fram koma hvers vegna ég gerði það. Ég gerði það m.a. vegna þess að hér er verið að lækka vinningshlutfall frá því sem áður var. Ég gerði það einnig vegna þess að það er verið að tengja þessa starfsemi svonefndu lottói og þeirri starfsemi sem fer fram á vegum Íslenskrar getspár. Á sínum tíma, þegar það mál var til meðferðar hér í þessari hv. þingdeild, talaði ég gegn því að það yrði látið fram ganga með þeim hætti sem menn höfðu sameinast um hér og benti þá á að hér væri verið að setja í gang, eins og ég hygg að ég hafi orðað það þá, mestu peningamaskínu sem nokkurn tíma hefur verið sett í gang á Íslandi. Það reyndust orð að sönnu. Ég hef enn nákvæmlega sömu efasemdir og ég hafði þá um skiptingu fjárins, þá aðila sem að þessu standa og lengd einkaleyfistímans og tel að átt hefði að standa allt öðruvísi að. Ég sá ekki ástæðu til þess að leggjast gegn þessu máli í þeirri mynd sem það liggur nú fyrir í, en skrifaði hins vegar undir nál. með fyrirvara og minn fyrirvari felst í því sem ég hef nú sagt.

Frsm. heilbr.- og trn. (Valgerður Sverrisdóttir): Hæstv. forseti. Ég mæli fyrir nál. á þskj. 155 um eiturefni og hættuleg efni. Heilbr.- og trn. hv. deildar hefur fjallað um frv. og mælir með að það verði samþykkt. Undir nál. rita Valgerður Sverrisdóttir, Karl Steinar Guðnason, Guðrún Agnarsdóttir og Stefán Guðmundsson. Aðrir nefndarmenn voru fjarstaddir afgreiðslu málsins.